《湖亭午宴与旷伯逵欧阳铭萧曙联句三十韵》
元代·刘崧

林馆众绿净，微风濯烦歊。眷言集群彦，清宴永崇朝。

礼尚匏樽俭，欢逾锦瑟调。初筵陈旅语，雅韵接仙韶。

磊落高怀泻，疏狂逸兴飘。炙鲜香溢鼎，注玉色翻瓢。

斟酌烦童竖，歌呼狎友僚。杨梅红欲滴，山韭翠初挑。

坐倦轻絺解，吟酣小扇摇。云窗尘不到，雪椀暑全消。

憩渚仙禽迥，穿檐海燕娇。飞飞浑不定，矫矫讵能招。

慈竹秋阴近，宫槐暮色遥。居便人事简，贫爱客情饶。

闭户仍投辖，携壶更解貂。习池宁足恋，谢墅故难邀。

自抚便便腹，谁呼袅袅腰。青云期放旷，白发任飘萧。

楚也泥途迹，铭乎玉雪标。那能终隐逸，端可上云霄。

萍梗嗟良会，蓬蒿托圣朝。赤心元皎洁，丹禁自岧峣。

伏剑青蒲切，趋班玉笋超。鸡鸣天阙道，龙跃海门潮。

结驷陪官署，联镳出使轺。北游尚尘土，幽事且渔樵。

胜会宁辞数，狂歌故不骄。杯行须泛泛，瓶罄莫寥寥。

苏圃连花坞，徐亭带柳桥。它年留雅韵，应得继风谣。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。